કલકત્તા કંઈ ન ગમે એવું શહેર તો નહોતું. ઈતિહાસની અનેક મૂલ્યવાન પળોને સંઘરીને બેઠું હતું છતાં વર્તમાનનો પળેપળનો ધબકાર ઝીલતું હતું. અનેકાનેક સાહિત્યકારો, કલાકારો અને સંતોનો ચરણસ્પર્શ પામ્યું હતું… ભલે મેલાં તોયે ગંગાનાં નીર એને પખાળતાં હતાં. અફાટ જનસમયુદાયની સામૂહિક ઊર્જા ત્યાં ઊભરાતી હતી, ઊછળતી હતી. પ્રસેન કોઈ વાર બબડતો, ‘આ ક્યાં આવી ભરાયા? હવે છ મહિનામાં બદલી નહીં થાય તો હું રાજીનામું આપી દઈશ.’